CELEX: 52019PC0618
Language: sk
Date: 2019-11-28
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli28. 11. 2019
            COM(2019) 618 final
            2019/0271(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa dani.
            
            
               Luxembursko požiadalo listom, ktorý Komisia zaevidovala 2. mája 2019, o povolenie naďalej uplatňovať oslobodenie od DPH pre zdaniteľné osoby, ktorých ročný obrat nepresahuje určitý strop, ako sa stanovuje v článku 285 smernice o DPH, a zvýšiť tento strop z 30 000 EUR na 35 000 EUR.
            
            
               O žiadosti predloženej Luxemburskom Komisia v súlade s článkom 395 ods. 2 smernice o DPH informovala ostatné členské štáty listom z 21. júna 2019. Listom z 24. júna 2019 Komisia oznámila Luxembursku, že má všetky informácie, ktoré považuje za potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatňovali osobitnú úpravu pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Zdaniteľné osoby, na ktoré sa toto oslobodenie vzťahuje, nemusia účtovať DPH na svoje dodania, a v dôsledku toho si teda nemôžu odpočítať DPH na svojich vstupoch.
            
            
               Možnosť uplatňovať osobitné pravidlá v oblasti DPH vrátane oslobodení alebo odstupňovaných daňových výhod pre malé podniky sa prvýkrát zaviedla článkom 14 smernice Rady 67/228/EHS
                  2
               . Členské štáty, ktoré nevyužili možnosť v uvedenom ustanovení, potom mohli podľa článku 24 ods. 2 písm. b) smernice 77/388/EHS
                  3
               , teraz v prepracovanom znení ako prvý odsek článku 285 smernice o DPH, oslobodiť od DPH len zdaniteľné osoby, ktorých ročný obrat nepresahuje 5 000 EUR alebo ekvivalent tejto sumy v národnej mene. Podľa druhého odseku článku 285 smernice o DPH uvedené členské štáty takisto môžu udeliť odstupňované daňové výhody zdaniteľným osobám, ktorých ročný obrat presahuje prah, ktorý určili na uplatnenie oslobodenia od dane.
            
            
               Do konca roka 2012 oslobodzovalo Luxembursko od DPH zdaniteľné osoby, ktorých ročný obrat nepresahoval sumu 10 000 EUR. Zároveň Luxembursko využilo možnosť podľa druhého odseku článku 285 smernice o DPH a udeľovalo odstupňované daňové výhody zdaniteľným osobám, ktorých ročný obrat bol v rozpätí 10 000 až 25 000 EUR.
            
            
               
                  Následne Luxembursko požiadalo a získalo výnimku podľa prvého odseku článku 285 na uplatňovanie stropu obratu vo výške 25 000 EUR, pokiaľ ide o úpravu oslobodenia od dane pre malé podniky, a zároveň zrušilo uplatňovanie odstupňovaných daňových výhod. Vykonávacím rozhodnutím Rady 2013/677/EÚ
                     4
                   sa Luxembursku povolilo uplatňovať uvedené odchyľujúce sa opatrenie do 31. decembra 2016.
               
               
                  Vykonávacím rozhodnutím Rady 2017/319/EÚ
                     5
                   sa Luxembursku povolilo predĺžiť dátum uplynutia platnosti odchyľujúceho sa opatrenia na 31. decembra 2019 a zároveň zvýšiť strop z 25 000 na 30 000 EUR.
               
               
                  Súčasná žiadosť Luxemburska o ďalšie predĺženie dátumu uplynutia platnosti výnimky a zároveň aj o zvýšenie stropu z 30 000 EUR na 35 000 EUR sa zakladá na rovnakých dôvodoch, ktoré boli predložené v predchádzajúcich žiadostiach. Luxembursko konkrétne tvrdí, že odchyľujúce sa opatrenie znižuje administratívnu záťaž tak pre malé podniky, ako aj pre daňovú správu. V tomto zmysle odchyľujúce sa opatrenie zjednodušuje výber daní a patrí tak medzi ciele článku 395 ods. 1 prvého pododseku smernice o DPH.
               
            
            
               Luxembursko zdôrazňuje, že požadovaná výnimka je v súlade s filozofiou návrhu Komisie z roku 2018 o nových zjednodušujúcich pravidlách v oblasti DPH pre malé podniky
                  6
               , keďže návrh umožňuje členským štátom na účely oslobodenia od DPH stanoviť strop ročného obratu na sumu maximálne 85 000 EUR (alebo jej ekvivalent v národnej mene).
            
            
               
                  Podľa Luxemburska by osobitné opatrenie malo len zanedbateľný účinok na celkovú sumu príjmov z DPH vybraných na stupni konečnej spotreby (nie viac než 0,1 %), ako sa vyžaduje v článku 395 ods. 1 druhom pododseku smernice o DPH.
               
               
                  Konkrétne sa uvádza, že v roku 2017 využilo oslobodenie 105 zdaniteľných osôb s obratom od 10 000 EUR do 30 000 EUR (v porovnaní so 64 osobami v roku 2015 a 73 v roku 2016). V uvedenom roku tento počet zodpovedá 0,14 % zdaniteľných osôb registrovaných na účely DPH. Luxembursko odhaduje maximálnu stratu príjmov z DPH v dôsledku výnimky na sumu 271 525,60 EUR. Táto suma predstavovala 0,01 % celkovej sumy príjmov z DPH za rok 2017. Luxembursko očakáva, že zvýšenie stropu na 35 000 EUR by sa mohlo dotknúť 1 106 zdaniteľných osôb, a to by predstavovalo 1,5 % zdaniteľných osôb registrovaných na účely DPH v roku 2017. Za predpokladu, že žiadna z týchto zdaniteľných osôb sa nerozhodne pre všeobecnú úpravu DPH, strata príjmov vyplývajúca zo zvýšenia stropu na oslobodenie z 30 000 EUR na 35 000 EUR by nemala presiahnuť 0,1 % z celkových príjmov z DPH.
               
            
            
               Na základe informácií, ktoré poskytlo Luxembursko, sa zdá, že cieľom žiadosti o predĺženie platnosti odchyľujúceho sa opatrenia je oslobodiť malé podniky od mnohých povinností súvisiacich s DPH v rámci všeobecnej úpravy DPH, ako aj znížiť zaťaženie daňovej správy, pokiaľ ide o výber daní a audit malých podnikov. Daňovej správe by to umožnilo zamerať svoje kontrolné činnosti na väčšie zdaniteľné osoby. Odchyľujúce sa opatrenie je teda v súlade s článkom 395 ods. 1 prvým pododsekom smernice o DPH, ktorý umožňuje členským štátom zaviesť osobitné opatrenia odchyľujúce sa od jej ustanovení s cieľom zjednodušiť výber DPH. V tejto súvislosti sa poznamenáva, že toto opatrenie je pre zdaniteľné osoby nepovinné, pričom nepovinným zostane aj naďalej.
            
            
            
               
                  Ako Luxembursko preukázalo, neočakáva sa, že by odchyľujúce sa opatrenie významne ovplyvnilo celkovú sumu daňových príjmov vybraných na stupni konečnej spotreby. Takisto sa nepredpokladá, že by malo nepriaznivý vplyv na vlastné zdroje Únie pochádzajúce z DPH. Odchyľujúce sa opatrenie je preto v súlade s článkom 395 ods. 1 druhým pododsekom smernice o DPH.
               
               
                  Vzhľadom na uvedené skutočnosti a vzhľadom na to, že právny rámec EÚ a skutková situácia zostávajú nezmenené, sa zdá, že požadované predĺženie dátumu uplynutia platnosti odchyľujúceho sa opatrenia je odôvodnené. Navrhuje sa preto udeliť požadovanú výnimku.
               
            
         
         
            
               V žiadosti Luxemburska nie je stanovená lehota na požadovanú výnimku. Výnimky zo smernice o DPH by však mali byť zvyčajne časovo obmedzené, aby sa dala posúdiť ich účinnosť a primeranosť. Okrem toho, ako už bolo uvedené, sa v súčasnosti revidujú ustanovenia článkov 281 až 294 smernice o DPH, pokiaľ ide o osobitnú úpravu pre malé podniky. V návrhu z roku 2018 o zjednodušených pravidlách DPH pre malé podniky sa od členských štátov vyžaduje, aby najneskôr do 30. júna 2022 prijali a uverejnili zákony, právne predpisy a správne opatrenia potrebné na dosiahnutie súladu s novými pravidlami.
            
            
            
               Preto sa navrhuje predĺžiť dátum uplynutia platnosti výnimky do 31. decembra 2022. Ak sa prijme smernica o zmene článkov 281 až 294 smernice o DPH týkajúcej sa osobitnej úpravy pre malé podniky a v dôsledku toho od 1. júla 2022 nadobudnú účinnosť príslušné vnútroštátne ustanovenia, a to pred uplynutím obdobia platnosti odchyľujúceho sa opatrenia 31. decembra 2022, toto rozhodnutie sa prestane uplatňovať.
            
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky, ktorými sa od DPH oslobodzujú zdaniteľné osoby, ktorých ročný obrat je nižší ako určitý strop, v súlade s článkom 285 smernice o DPH, boli udelené iným členským štátom. Malte
                  7
                bol povolený strop 20 000 EUR; Holandsku
                  8
                strop 25 000 EUR; Poľsku
                  9
               , Estónsku
                  10
                a Lotyšsku
                  11
                bol povolený strop 40 000 EUR; Chorvátsku
                  12
                a Litve
                  13
                strop 45 000 EUR; Slovinsku
                  14
                strop 50 000 EUR; Taliansku
                  15
                strop 65 000 EUR a Rumunsku
                  16
                strop 88 500 EUR.
            
            
            
               
                  Opatrenie je tiež v súlade s návrhom z roku 2018 o zjednodušených pravidlách DPH pre malé a stredné podniky, ktorý vychádza z akčného plánu v oblasti DPH
                     17
                   a jeho cieľom je vytvoriť moderný a zjednodušený režim pre tieto podniky. Jeho cieľom je najmä znížiť náklady na dodržiavanie predpisov v oblasti DPH, znížiť narušenia hospodárskej súťaže na vnútroštátnej úrovni aj na úrovni EÚ, znížiť negatívny vplyv stropu a uľahčiť dodržiavanie predpisov podnikmi, ako aj monitorovanie zo strany daňových správ.
               
            
            
               Výnimky zo smernice o DPH by mali byť vždy časovo obmedzené, aby sa dali posúdiť ich účinky. Vzhľadom na požiadavky uvedené v návrhu z roku 2018 o zjednodušených pravidlách DPH pre malé podniky sa navrhuje predĺžiť dátum uplynutia platnosti výnimky do 31. decembra 2022 alebo do dátumu, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice o DPH, pokiaľ ide o osobitnú úpravu pre malé podniky.
            
            
            
               
                  Navrhované opatrenie je preto v súlade s ustanoveniami smernice o DPH.
               
            
            
               Súlad s ostatnými politikami Únie
            
            
               
                  Opatrenie je v súlade s pracovným programom Komisie na rok 2017
                     18
                  , v ktorom sa poukázalo na to, že administratívna záťaž spojená s dodržiavaním predpisov v oblasti DPH pre malé podniky je vysoká a že technické inovácie predstavujú nové výzvy pre účinný výber daní, a v ktorom sa zdôraznila potreba zjednodušiť DPH pre menšie spoločnosti.
               
               
                  Podobne je opatrenie v súlade so stratégiou jednotného trhu z roku 2015
                     19
                  , v ktorej Komisia vytýčila cieľ podporovať rast malých a stredných podnikov, okrem iného znížením administratívnej záťaže, ktorá im bráni v plnej miere využívať výhody jednotného trhu.
               
               
                  Toto opatrenie je v súlade s cieľmi politík EÚ zameraných na malé a stredné podniky, ktoré sú stanovené v oznámení Komisie o začínajúcich podnikoch
                     20
                   z roku 2016 a v oznámení z roku 2008 s názvom Najskôr myslieť v malom – iniciatíva „Small Business Act“ pre Európu
                     21
                  , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP, a zjednodušili tak existujúce regulačné prostredie.
               
               
                  2.
                        PRÁVNY ZÁKLAD, SUBSIDIARITA A PROPORCIONALITA
               
            
            
               •Právny základ
            
            
               
                  Článok 395 smernice o DPH je jediným možným právnym základom.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom je návrh založený, patrí návrh do výlučnej právomoci Európskej únie. Zásada subsidiarity sa preto neuplatňuje.
               
            
         
         
            
               •Proporcionalita
            
            
               
                  Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, t. j. zjednodušeniu výberu daní pre malé zdaniteľné osoby a pre daňovú správu.
               
            
            
               •Výber nástroja
            
            
               
                  Navrhovaným nástrojom je vykonávacie rozhodnutie Rady.
               
               
                  Podľa článku 395 smernice o DPH je výnimka zo spoločných pravidiel o DPH možná iba na základe oprávnenia Rady, ktorá koná jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Nevykonali sa žiadne konzultácie so zainteresovanými stranami. Tento návrh vychádza zo žiadosti predloženej Luxemburskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Cieľom návrhu vykonávacieho rozhodnutia Rady je predĺžiť uplatňovanie zjednodušujúceho opatrenia, ktorým sa odstraňujú mnohé z povinností súvisiacich s DPH pre podniky s ročným obratom nepresahujúcim 35 000 EUR. Mohlo by to mať priaznivý vplyv na zníženie administratívnej záťaže pre 1 106 zdaniteľných osôb (čo by predstavovalo 1,5 % zdaniteľných osôb registrovaných na účely DPH v roku 2017), a následne pre daňovú správu. Vplyv na rozpočet z hľadiska príjmov z DPH odhaduje Luxembursko na najviac 0,1 % vybraných príjmov z DPH.
               
            
            
               •Základné práva
            
            
               
                  Návrh nemá žiadne dôsledky z hľadiska ochrany základných práv.
               
            
            
               4.VPLYV NA ROZPOČET
            
            
               Návrh nebude mať negatívny vplyv na rozpočet EÚ, pretože Luxembursko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89.
            
            
               2019/0271 (NLE)
            
            
               Návrh
            
            
               VYKONÁVACIE ROZHODNUTIE RADY,
            
         
         
            
               ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  22
               , a najmä na jej článok 395 ods. 1 prvý pododsek,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 285 smernice 2006/112/ES členské štáty, ktoré nevyužili možnosť stanovenú v článku 14 druhej smernice Rady 67/228/EHS
                  23
               , môžu oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nepresahuje 5 000 EUR alebo ekvivalent tejto sumy v národnej mene.
            
            
               (2)Vykonávacím rozhodnutím Rady 2013/677/EÚ
                  24
                sa Luxembursku povolilo uplatňovať osobitné opatrenie odchyľujúce sa od článku 285 smernice 2006/112/ES (ďalej len „odchyľujúce sa opatrenie“), ktorým sa od DPH oslobodzujú zdaniteľné osoby s ročným obratom nepresahujúcim 25 000 EUR. Odchyľujúce sa opatrenie bolo povolené do 31. decembra 2016.
            
            
               (3)Vykonávacie rozhodnutie Rady (EÚ) 2013/677/EÚ bolo zmenené vykonávacím rozhodnutím Rady (EÚ) 2017/319
                  25
                tak, aby sa Luxembursku povolilo oslobodiť od DPH zdaniteľné osoby s ročným obratom nepresahujúcim 30 000 EUR. Toto povolenie sa uplatňuje do 31. decembra 2019 alebo do nadobudnutia účinnosti smernice, ktorou sa menia články 281 až 294 smernice 2006/112/ES, pokiaľ ide o osobitnú úpravu pre malé podniky, podľa toho, čo nastane skôr. Návrh
                  26
                takejto smernice bol predložený v roku 2018, doteraz však nebol prijatý.
            
            
               (4)Luxembursko požiadalo listom, ktorý Komisia zaevidovala 2. mája 2019, o povolenie naďalej uplatňovať odchyľujúce sa opatrenie po 31. decembri 2019 a zároveň zvýšiť strop z 30 000 EUR na 35 000 EUR.
            
            
               (5)Listom z 21. júna 2019 Komisia informovala ostatné členské štáty podľa článku 395 ods. 2 druhého pododseku smernice 2006/112/ES o žiadosti, ktorú Luxembursko predložilo. Listom z 24. júna 2019 Komisia oznámila Luxembursku, že má všetky informácie potrebné na posúdenie danej žiadosti.
            
            
               (6)Z informácií, ktoré Luxembursko poskytlo, vyplýva, že dôvody žiadosti o odchyľujúce sa opatrenie zostávajú z veľkej časti nezmenené. Odchyľujúce sa opatrenie znižuje administratívnu záťaž a náklady na dodržiavanie predpisov tak pre malé podniky, ako aj pre daňové orgány, a pomáha tak zjednodušiť výber DPH. Luxembursko odhaduje, že zvýšenie stropu na využitie výnimky na 35 000 EUR by sa mohlo dotknúť 1 106 zdaniteľných osôb, čo zodpovedá 1,5 % zdaniteľných osôb registrovaných v Luxembursku na účely DPH v roku 2017. Takéto zvýšenie stropu by preto ešte viac znížilo administratívnu záťaž a náklady na dodržiavanie predpisov a prispelo by k ďalšiemu zjednodušeniu výberu daní.
            
            
               (7)Odchyľujúce sa opatrenie je a zostane pre zdaniteľné osoby nepovinné. Zdaniteľné osoby budú mať naďalej možnosť rozhodnúť sa pre všeobecnú úpravu platby DPH v súlade s článkom 290 smernice 2006/112/ES.
            
            
               (8)Podľa informácií, ktoré poskytlo Luxembursko, bude mať odchyľujúce sa opatrenie so zvýšeným stropom len zanedbateľný vplyv na celkovú sumu daňových príjmov Luxemburska vybraných na stupni konečnej spotreby.
            
            
               (9)Odchyľujúce sa opatrenie so zvýšeným stropom nebude mať negatívny vplyv na vlastné zdroje Únie pochádzajúce z DPH, pretože Luxembursko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89
                  27
               ..
            
            
               (10)Vzhľadom na potenciálne priaznivý vplyv odchyľujúceho sa opatrenia na zníženie administratívnej záťaže malých podnikov a daňových orgánov, ako aj ich nákladov na dodržiavanie predpisov bez výraznejšieho vplyvu na celkový generovaný príjem z DPH by sa Luxembursku malo povoliť pokračovať v uplatňovaní odchyľujúceho sa opatrenia na ďalšie obdobie a na toto obdobie zvýšiť strop na 35 000 EUR.
            
            
               (11)Predĺženie platnosti povolenia na uplatňovanie odchyľujúceho sa opatrenia by malo byť časovo obmedzené. Toto časové obmedzenie by malo byť dostatočné na to, aby bolo možné vyhodnotiť účinnosť a primeranosť stropu. Je preto vhodné povoliť Luxembursku, aby uplatňovalo odchyľujúce sa opatrenie naďalej do 31. decembra 2022. Ak sa však prijme návrh smernice uvedený v odôvodnení 3 a dátum, od ktorého sa majú uplatňovať vnútroštátne ustanovenia potrebné na dosiahnutie súladu s touto smernicou, bude pred 31. decembrom 2022, povolenie by sa malo prestať uplatňovať, keď sa uvedené vnútroštátne ustanovenia začnú uplatňovať.
            
            
               (12)Vykonávacie rozhodnutie 2013/677/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Články 1 a 2 vykonávacieho rozhodnutia 2013/677/EÚ sa nahrádzajú takto:
            
            
               „Článok 1
            
            
               Odchylne od článku 285 smernice 2006/112/ES sa Luxembursku povoľuje oslobodiť od DPH zdaniteľné osoby, ktorých ročný obrat nepresahuje 35 000 EUR.
            
            
               Článok 2
            
            
               Toto rozhodnutie sa uplatňuje do skoršieho z týchto dvoch dátumov:
            
            
               a)31. december 2022;
            
            
            
               b)dátum, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice 2006/112/ES, pokiaľ ide o osobitnú úpravu pre malé podniky.“
            
            
               Článok 2
            
            
               Toto rozhodnutie sa uplatňuje od 1. januára 2020.
            
            
               Článok 3
            
            
               Toto rozhodnutie je určené Luxemburskému veľkovojvodstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Druhá smernica Rady 67/228/EHS z 11. apríla 1967 o harmonizácii právnych predpisov členských štátov týkajúcich sa dane z obratu – štruktúra a spôsoby uplatnenia spoločného systému dane z pridanej hodnoty (Ú. v. ES 71, 14.4.1967, s. 1303/67).
               
               
                  
                     (3)
                  
                        Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (Ú. v. ES L 145, 13.6.1977, s. 1).
               
               
                  
                     (4)
                  
                        Vykonávacie rozhodnutie Rady 2013/677/EÚ z 15. novembra 2013, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 33).
               
               
                  
                     (5)
                  
                        Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7).
               
               
                  
                     (6)
                  
                        Návrh smernice Rady, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, COM(2018) 21 final.
               
               
                  
                     (7)
                  
                        Vykonávacie rozhodnutie Rady (EÚ) 2018/279 z 20. februára 2018, ktorým sa Malte povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 54, 24.2.2018, s. 14).
               
               
                  
                     (8)
                  
                        Vykonávacie rozhodnutie Rady (EÚ) 2018/1904 zo 4. decembra 2018, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 310, 6.12.2018, s. 25).
               
               
                  
                     (9)
                  
                        Vykonávacie rozhodnutie Rady (EÚ) 2018/1919 zo 4. decembra 2018, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 32).
               
               
                  
                     (10)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (11)
                  
                        Vykonávacie rozhodnutie Rady (EÚ) 2017/2408 z 18. decembra 2017, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 342, 21.12.2017, s. 8).
               
               
                  
                     (12)
                  
                        Vykonávacie rozhodnutie Rady (EÚ) 2017/1768 z 25. septembra 2017, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 250, 28.9.2017, s. 71).
               
               
                  
                     (13)
                  
                        Vykonávacie rozhodnutie Rady (EÚ) 2017/1853 z 10. októbra 2017, ktorým sa mení vykonávacie rozhodnutie 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 15).
               
               
                  
                     (14)
                  
                        Vykonávacie rozhodnutie Rady (EÚ) 2018/1700 zo 6. novembra 2018, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 285, 13.11.2018, s. 78).
               
               
                  
                     (15)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (16)
                  
                        Vykonávacie rozhodnutie Rady (EÚ) 2017/1855 z 10. októbra 2017, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 19).
               
               
                  
                     (17)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH – k jednotnému priestoru EÚ v oblasti DPH – čas rozhodnúť sa [COM(2016) 148 final].
               
               
                  
                     (18)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Pracovný program Komisie na rok 2017 [COM(2016) 710 final]. 
               
               
                  
                     (19)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Zlepšovanie jednotného trhu: viac príležitostí pre ľudí a podniky“ [COM(2015) 550 final].  
               
               
                  
                     (20)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Budúci lídri Európy: iniciatíva pre začínajúce a rozširujúce sa podniky [COM(2016) 733 final].
               
               
                  
                     (21)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Najskôr myslieť v malom“ – Iniciatíva „Small Business Act“ pre Európu [KOM(2008) 394 v konečnom znení]. 
               
               
                  
                     (22)
                  
                        Ú. v. EÚ L 347, 11.12.2006, s. 1.
               
               
                  
                     (23)
                  
                        Druhá smernica Rady 67/228/EHS z 11. apríla 1967 o harmonizácii právnych predpisov členských štátov týkajúcich sa dane z obratu – štruktúra a spôsoby uplatnenia spoločného systému dane z pridanej hodnoty (Ú. v. ES 71, 14.4.1967, s. 1303/67).
               
               
                  
                     (24)
                  
                        Vykonávacie rozhodnutie Rady 2013/677/EÚ z 15. novembra 2013, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 33).
               
               
                  
                     (25)
                  
                        Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7).
               
               
                  
                     (26)
                  
                        COM(2018) 21 final z 18. januára 2018.
               
               
                  
                     (27)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).